En egen «bong» til å røyke med, aluminiumsfolie og håndlagete munnstykker tyder på at det blir røyket dop i trehytta på Hovet. alle Foto: Fredrik Nordahl

I en idyllisk trehytte i skogen røyker de hasj og kaster søppel ned skråninga

I idylliske omgivelser røyker de hasj og kaster søppel ned skråninga.

Hasjrøykende ungdom har tatt over trehytta og forsøpler nabolaget på Hovet i Porsgrunn, mener naboene.

Nesten hver eneste kveld og eller natt strømmer det en gruppe voksne ungdommer til en avsidesliggende trehytte på skogpynten med utsikt over Skjelsvik. Naboer i området ønsker ikke å stå fram med navn og bilde i Varden, men sier de begynner å bli grundig lei aktiviteten rett nedenfor husene sine.

Kjører bil

– De kommer i pappas bil. Vi har skrevet opp flere registreringsnummer på bilene de kommer i, og sjekket navnene. Denne lista kommer vi til å levere til politiet, sier en av beboerne like ved trehytta.

Aktiviteten ved hytta har vart i flere måneder.

Kommer ved midnatt

– De kommer som regel litt før midnatt og blir der cirka en time. Ofte er det fem-seks stykker av gangen, forteller en.

Rett nedenfor trehytta ligger et lite berg av diverse søppel.

Det er liten tvil om hva noen av hyttebesøkene blir brukt til.

Naboene synes det er trist at et så fint område i skogen blir brukt til kriminelle handlinger. Like ved går Urædd-løypa forbi. Det er en populær runde for både hundeeiere og trimmere.

– Det er jo ikke noe særlig da når man vet at noen driver med noe kriminelt rett ved siden av, legger naboen til.

Ved to anledninger har en Hovet-beboer kontaktet politiet for å be dem undersøke plassen.

Ber politiet undersøke

– Men de har vært mest opptatt av om vi er redde for dem som bruker hytta, og har foreløpig ikke vist seg her. Det er imidlertid ikke det dette handler om. Vi ønsker ikke at ungdommer skal rote seg borti narkotikabruk. Derfor synes jeg politiet bør komme hit en kveld for å se hva som foregår.

Ungdomsetterforsker Morten Berntsen i Telemark politidistrikt sier han ikke kjenner til stedet på Hovet. Men han opplyser, på generelt grunnlag, at politiet tar slike henvendelser seriøst.

Artikkelen fortsetter under annonsen.

Ruskontrakter

– Senest for noen dager siden oppsøkte vi et slikt sted en plass i Grenland. Når det kommer bekymringsmeldinger om slikt, så undersøker vi stedet, sier Berntsen. Han understreker at det er viktig at publikum sier ifra til politiet når de oppdager steder som hasjhytta på Hovet.

– Vi ønsker jo også å hjelpe ungdommene som driver med narkotika, og få dem til å slutte med det. Når vi påtreffer ungdom i dette miljøet, så forsøker vi å få til et samarbeid både med foreldre og andre tverrfaglige etater. Vi har blant annet ruskontrakter som går ut på at man avgir urinprøver istedenfor å få en bot, sier Berntsen.